Holger K. Nielsen (SF), 2006-11-16:
Jeg vil også godt sige tak for debatten.
Jeg kan jo se, at der bliver vedtaget et forslag til vedtagelse om lidt, som ikke er vores, men jeg synes, det har været nyttigt på flere måder; i hvert fald har forsvarsbrødrene slået syv kors for sig, hver gang vi har påstået, at beslutningen var taget.
Jeg kan garantere jer for, at vi skal være der gang på gang for at kunne få en fortsat diskussion af det her spørgsmål.
Jeg vil så godt lige tage fat på et punkt.
Nu står forsvarsministeren sådan lidt tilbagelænet her og siger, at man jo kunne bede forskerne om at lave en vurdering af det her spørgsmål.
Lad mig spørge helt konkret: Vil man bede forskerne om at vurdere det her spørgsmål?
Vil forsvarsforligspartierne efter det her gå ud og bede om en konkret forskningsbaseret analyse af behovet for nye kampfly i forhold til den sikkerhedsmæssige situation, vi står over for?
Det synes jeg kunne være meget relevant at få et svar på her i dag.
Så har der været en stor diskussion om prisen på det her.
Der går forsvarsministeren ud og sammenligner med køb af en bil.
Jeg synes i og for sig, at det også er et interessant billede at tage fat på.
Se, hvis jeg skal have en bil, er det første, jeg gør, før jeg overhovedet begynder at gå ind i udviklingsprojektet om den her bil, at finde ud af, om jeg skal have en bil.
Hvis jeg kan nøjes med en cykel, vil jeg ikke købe en bil.
Jeg vil vurdere, hvad jeg skal bruge bilen til.
Skal jeg bruge bilen til at kunne køre mine børn i daginstitutioner og køre i supermarkedet og måske køre i sommerhuset i – og måske køre på en ferietur af og til?
Er det det sidste, jeg skal, vil jeg nok købe en Ferrari.
Hvad er det, man gør her?
Det er, at man på forhånd binder sig til udvikling af en Ferrari uden overhovedet at diskutere, om man kan nøjes med en cykel, eller diskutere, om man kan nøjes med en folkevogn.
Det vil sige, man smider pengene i et udviklingsprojekt, som man overhovedet ikke har vurderet om vi har brug for.
Jeg vil sige til forsvarsministeren, at jeg kan huske, da vi for ikke så længe siden stod og diskuterede Tårnfalken.
Det var et udviklingsprojekt, man havde været med i, og resultatet blev et ubemandet fly, der ikke kunne flyve.
Der stod forsvarsministeren her i Folketingssalen og havde det meget dårligt med det, han stod nærmest og beklagede sig over, at man var gået ind i det her, og han sagde: Fremover skal vi købe hyldevarer.
Han gør det modsatte af at købe hyldevarer, han køber udviklingsvarer.
Han er ved at købe et nyt fly, som ikke har været på vingerne endnu, og som man ikke ved hvordan vil fungere, et fly, som stadig væk er i sin vorden.
Af den grund kender man jo heller ikke den nøjagtige pris.
Hr. Kristian Pihl Lorentzen var inde på, at når man til sin tid kommer frem til en beslutning, vil man lave en prisvurdering med en såkaldt worst case.
Det kan ikke forstås anderledes, end at der vil være et prisloft, en maksimumspris for, hvad det her fly vil komme til at koste.
Jeg vil godt spørge forsvarsministeren helt konkret: Kan jeg få en bekræftelse fra forsvarsministeren på, at det er det, der vil blive tilfældet til sin tid?
I forlængelse af det vil jeg nævne, at der har været forskellige ytringer fremme om, at man måske vil fremskynde den her proces, så man måske træffer den reelle beslutning i 2007.
Kan jeg godt få et konkret svar fra forsvarsministeren på, om det er i 2007, 2008 eller 2009, man vil træffe den beslutning om, hvilken flytype man vil have?
Og vil vi i forlængelse af det kunne få en klar indikation på, om der vil blive et prisloft eller ej, eller om vi vil skulle træffe en beslutning ud i den blå luft uden at have nogen som helst klarhed over, hvad det her fly kommer til at koste?
Mine damer og herrer, det her er fuldstændig uansvarligt!
Det er fuldstændig uansvarligt, at man på den måde er på vej ud i at ville købe et fly på så usikre præmisser, som tilfældet er her.